Predkladacia správa 

Správa o plnení záväzkov Slovenskej republiky v oblasti kontroly zbrojenia a odzbrojenia, budovania dôvery, bezpečnosti a tendencie ich ďalšieho vývoja sa predkladá podľa plánu práce vlády Slovenskej republiky na rok 2001 (december, číslo úlohy - 14).
Cieľom predkladaného materiálu je informovať o stave plnenia prijatých záväzkov v hodnotenom období a to od septembra 2000, vyplývajúcich pre Slovenskú republiku z platných medzinárodných zmlúv, dohôd, dohovorov a dokumentov prijatých pod záštitou Organizácie pre bezpečnosť a spoluprácu v Európe a Organizácie Spojených národov a naznačiť ďalší možný vývoj v oblasti kontroly zbrojenia a odzbrojenia.
Materiál sa člení podľa týchto zmlúv a dohôd:
Zmluva o konvenčných ozbrojených silách v Európe (ZKOS) bola podrobne zhodnotená v rámci druhej hodnotiacej konferencie ZKOS. Pozitívne bol ocenený príspevok zmluvy k podstatnému zníženiu úrovne konvenčných ozbrojených síl vo všetkých piatich kategóriách  konvenčnej výzbroje obmedzovanej zmluvou, ako i skutočnosť, že zmluvné štáty pokračujú v ďalšej redukcii svojich ozbrojených síl. Zároveň materiál informuje o implementácii zmluvy, predovšetkým v oblasti výmeny informácií o ozbrojených silách a ich verifikácie.
Dňa 10. júla 2001 schválila Rada obrany štátu v rozhodnutí č. ŠbSP 012/8-242 v súlade s ustanoveniami ZKOS vyradenie 156 ks bojových obrnených vozidiel z výzbroje Armády Slovenskej republiky. Vyradenie 156 ks bojových obrnených vozidiel z výzbroje Armády Slovenskej republiky je  zároveň v súlade s pripravovanými materiálmi “Ozbrojené sily Slovenskej republiky – model 2010” a “Dlhodobý plán štruktúry a rozvoja ozbrojených síl Slovenskej republiky”. 
Základným politickým dokumentom Organizácie pre bezpečnosť a spoluprácu v Európe (OBSE) v oblasti budovania dôvery a bezpečnosti je Viedenský dokument 99 (VD´99), ktorý poskytuje konkrétne mechanizmy zamerané na budovanie dôvery a bezpečnosti. Slovenská republika plnila záväzky vyplývajúce z ustanovení VD´99 vo všetkých jeho častiach, t.j. v oblasti výmeny informácií, vojenských kontaktov, vyhodnocovacích návštev a Globálnej výmeny vojenských informácií.
Ustanovenia VD´99 vytvárajú priestor na ďalšie opatrenia na zvyšovanie transparentnosti a dôvery v bezpečnostnej oblasti v bilaterálnom, multilaterálnom alebo regionálnom kontexte.
Do tohto rámca zapadá Dohoda medzi vládou Slovenskej republiky a vládou Maďarskej republiky o opatreniach na budovanie dôvery a bezpečnosti doplňujúcich Viedenský dokument 1994 a o rozvoji vzťahov vo vojenskej oblasti a  Dohoda medzi vládou Slovenskej republiky a Kabinetom ministrov Ukrajiny o doplnkových opatreniach na budovanie dôvery a bezpečnosti (nadobudla platnosť 26. mája 2001). Dohody rozširujú niektoré ustanovenia VD´99 a ich cieľom je rozvíjať dvojstrannú vojenskú spoluprácu a prispieť tak k upevneniu dôvery a bezpečnosti v regióne OBSE.
Dokument OBSE o ručných a ľahkých zbraniach bol prijatý Fórom Organizácie pre bezpečnosť a spoluprácu v Európe dňa 24. novembra 2000 vo Viedni. Jeho cieľom je výrazné zníženie počtu tohoto druhu zbraní vo svete, zamedzenie nelegálneho obchodovania so zbraňami a sprehľadnenie celej problematiky týkajúcej sa ručných a ľahkých zbraní.
Daytonská mierová dohoda aj naďalej zostáva jedným z hlavných pilierov, ktorý podstatne ovplyvňuje smerovanie a vývoj bezpečnostnej situácie v  regióne Balkánu a prispieva k budovaniu dôvery a bezpečnosti v zóne aplikácie tejto dohody. 
Zmluva o otvorenom nebi, ktorá sa nachádza v štádiu predbežnej aplikácie, je posudzovaná z hľadiska príprav Slovenskej republiky na jej plnenie. Zmluva nadobudne platnosť 1. januára 2002.
Dohovor o zákaze chemických zbraní je prvou mnohostrannou odzbrojovacou dohodou, ktorá eliminuje celú jednu kategóriu zbraní hromadného ničenia. Úlohu národného orgánu pre implementáciu dohovoru v Slovenskej republike plní odbor pre kontrolu zákazu chemických zbraní Ministerstva hospodárstva Slovenskej republiky a koordinátorom v rezorte ministerstva obrany je odbor - Slovenské verifikačné centrum.
 Dohovor o zákaze biologických zbraní. Ťažisko práce v súčasnej dobe spočíva v príprave verifikačného protokolu, ako dôležitého prostriedku na podporu dodržiavania dohovoru na zasadnutiach pracovných skupín.
Cieľom Dohovoru o zákaze alebo obmedzení použitia určitých konvenčných zbraní, ktoré môžu byť považované za nadmerne zraňujúce alebo majúce nerozlišujúce účinky je chrániť pred účinkami týchto konvenčných zbraní. Táto ochrana sa vzťahuje na vojenské jednotky ale hlavne na civilné obyvateľstvo. 
Dohovor o zákaze použitia, skladovania, výroby a transferu protipechotných mín a o ich zničení (Ottawský dohovor). Po splnení záväzku likvidácie skladovaných mín (31. august 2000)  implementácia dohovoru v podmienkach Slovenskej republiky vyplýva už len z čl. 6 dohovoru, ktorý hovorí o medzinárodnej pomoci a spolupráci v oblasti odmínovania a likvidácie protipechotných mín. V zmysle tohoto článku je Slovenská republika pripravená podporiť ostatné krajiny v ich úsilí plniť podmienky Ottawského dohovoru.
V súčasnosti plní úlohy Zmluvy o všeobecnom zákaze jadrových skúšok (zatiaľ nenadobudla platnosť) ”Prípravná komisia” Organizácie Zmluvy o všeobecnom zákaze jadrových skúšok s príslušným Technickým sekretariátom. Dôraz je položený na prípravné práce okolo verifikačných opatrení. Slovenská republika má zastúpenie v Prípravnej komisii.
V poslednom bode správy je vyčíslený objem finančných prostriedkov potrebných na zabezpečenie plnenia záväzkov Slovenskej republiky v oblasti kontroly zbrojenia, odzbrojenia a budovania dôvery a bezpečnosti v Európe. Po nadobudnutí platnosti Zmluvy o otvorenom nebi sa náklady spojené s jej implementáciou výrazne zvýšia. 
V súlade s prioritami svojej zahraničnej a bezpečnostnej politiky Slovenská republika v hodnotenom období dôsledne plnila všetky záväzky vyplývajúce z platných medzinárodných odzbrojovacích zmlúv, dohôd a dokumentov. Tieto skutočnosti, ako aj aktivity Slovenskej republiky na rokovacích fórach, významne prispievajú k posilňovaniu medzinárodného postavenia Slovenskej republiky a k zvyšovaniu jej kreditu vo svete.